open-index/open-wikipedia-markdown huggingface dataset:
Bi̱razi̱t

A̱byin **Bi̱razi̱t** (Potugit: Brasil /bɾaˈziw/), á̱ lyen ma̱ng a̱lyem a̱gwomna̱ti nka nang **Ri̱pobi̱lik Mundundung Bi̱razi̱t** (Potugit: República Federativa do Brasil; Shong: Federative Republic of Brazil) a̱ni, yet a̱byin kya ka̱ swak ma̱ng shi kyai a̱byin ma̱ Amerika A̱tak mbeang Amerika Lati̱n. Ka̱ kup shi kyai a̱byin kilomita a̱ma̱ntaa̱naai 8,515,767 (met a̱ma̱ntaa̱naai 3,287,956), ma̱ng shi á̱niet ku swak miliyon 211 a̱ni. A̱byin Bi̱razi̱t kya yet a̱fwuon ma̱ng shi kyai a̱byin ma̱ng a̱taa ma̱ng shi á̱niet mi̱ swanta hu, ka̱ si̱ byia̱ si̱tet 26 ma̱ng Fam Mundundung nyiung. Kikya yet a̱byin ka̱ swak ma̱ng shi mi̱ swanta hu ka̱ byia̱ Potugit nang a̱lyem a̱gwomna̱ti a̱ni a̱wot kikya ma̱nyin ka̱ lyiat a̱lyem a̱kya ma̱ Amerika. A̱byin Bi̱razi̱t yet a̱nyiung mi̱ bibyin swanta ku la̱u byia̱ taada ma̱ a̱di̱di̱t ma̱ng nnwap ma̱ a̱di̱di̱t a̱ni, mat nwuai mi̱ nwuai á̱niet ku swak ndyia̱ cyi jhyiung neet bibyin swanta vwuon a̱ni. Ka̱ bu si̱ ngyet a̱byin ka̱ byia̱ á̱kpa á̱niet Katolika Rom ka̱ swak mi̱ swanta hu meang, a̱wot a̱keangtung nka ka si̱ yet Bi̱razi̱lya (Potugit: Brasília), nang a̱gba̱ndang a̱keang a̱ swak ma̱ng shi ma̱ a̱byin ka si̱ yet São Paulo.

## Ya̱fang
Bung

**Bung** yet a̱batoot kya na̱ng a̱ twai a̱ nkup apyia̱ a̱ni, a̱ byia̱ ka̱ta̱m a̱ ya̱baat apyia̱ ka a̱ni. Bung khwui a̱pyia̱ sa nban shisham.

## Ya̱fang
Burkina Faso

**A̱bwom a̱byin**: "Une Seule Nuit / Ditanyè" (*A̱tyetuk A̱nyiung / A̱bwom Swuocet*) 

A̱byin **Burkina Faso** (Fi̱ransa: /buʁkina faso/; Shong TM: /bɜːrˌkiːnə ˈfæsoʊ/, A̱M: /- ˈfɑːsoʊ/), yet a̱byin kya nang bibyin ghyáng ku keang di̱ tityak  di̱ fam-a̱byin Jenshyung Afrika ka̱ kup shi kyai a̱byin kpa̱mkpaan ma̱ng kilomita a̱ma̱ntanaai 274,200 (met a̱ma̱ntanaai 105,900), a̱wot ka̱ si̱ byia̱ a̱gi̱gak ma̱ng bibyin Mali di̱ fam a̰za-jenshyung hu, Ni̱njer di̱ fam a̱za-a̱tyin hu, Bini di̱ fam a̱tak-a̰tyin hu, Togo ma̱ng Gana di̱ fam a̱tak hu, a mbeang Khwong A̱ta̱m Zwuom hu dḭ fam a̰tak-jenshyung hu. Tyan shi á̱niet Zwat A̱natat 2019 ji mbwak Muná̱pyia̱ Bibyin Swanta hu ku yet 20,321,378 hwa. Á̱ ku ngyei a̱byin ka Ri̱pobi̱lik A̱gba̱ndang Volta wu (1958–1984), á̱ si̱ bu shai a̱lyoot ka naat "Burkina Faso" ma̱ a̰tuk mam 4 Zwat A̱ni̱nai 1984 mbwak A̱kwak a̱son a̱byin Thomas Sankara. Á̱ lyen mman a̱byin na nang A̱burkinabé ku A̱burkinabè, a̱wot a̱keangtung a̱byin ka ma̱ng a̱gba̱ndang a̱keang a̱ swak ma̱ng shi si̱ yet Wagadugu. Mat tyok á̱nietcen Fi̱ransa ma̱ a̱byin ka gbangbang, a̱lyem a̱gwomna̱ti ma̱ng a̱bwuang a̱byin ka, kikya yet a̱lyem Fi̱ransa. Da̱ a̱kwonu a̱kya, 15% a̱mgba̱m á̱niet a̱byin ba ma̱nyin, bibya lyiat da̱ a̱tsak a̱lyem Fi̱ransa wu nci̱ri̱ng. Á̱ mbyia̱ á̱kak lilyem 59 nang á̱ lyiat ma̱ a̱byin Burkina, a̱wot a̱si̱ ka nang á̱ lan lyiat a̱swak kuzang a̱tuk ma̱ a̱ka̱sa, kikya yet Mooré, a̱lyem A̱burkinabé kpa̱mkpaan ma̱ng 50%.

## Ya̱fang
Burna Boy

**Damini Ebunoluwa Ogulu** (á̱ ku byin nggu a̱tuk mam 2 Zwat A̱natat 1991), á̱niet ba̱ lyen nggu shansham a̱ni yei nggu **Burna Boy**. A̱ yet a̱tyulyuut ma̱ng a̱tyubwom bubwom a̱ neet a̱byin Naijeriya kya a̱ni.

## Nghwughwu a̱guguut ghyáng

## Ya̱fang
Bwang

**Bwang** hu hwa yet a̱shyim vap. Ku yet mbyin nia ma̱ng nkyang jhyang nang lyem nang á̱ ku kyiai ndung ma̱ng a̱sa̱khwot a̱ni.

## Ya̱fang
Bini (a̱byin)

**A̱bwom a̱byin**: "L'Aube Nouvelle" (*Tyai Mam Fai*)  

A̱byin **Bini** ku **Bene** (Shong: Benin /bɛˈniːn/; Fi̱ransa: Bénin /benɛ̃/), á̱ lyen ma̱ng a̱lyoot a̱gwomna̱ti nka nang **Ri̱pobi̱lik Bini** wu (Fi̱ransa: République du Bénin; Shong: Benin Republic) (á̱ ku ngyei Dahomei gbangbang), yet a̱byin kya di̱ fam a̱byin Jenshyung Afrika. Ka̱ byia̱ a̱gi̱gak ma̱ng Togo di̱ fam jenshyung hu, Naijeriya di̱ fam a̱tyin hu, Burkina Faso di̱ fam a̱za-jenshyung hu, ma̱ng Ni̱njer di̱ fam a̱za-a̱tyin hu. Á̱kpa á̱niet nka ba̱ swat di̱ fam khwong kyai a̱sa̱khwot a̱tak hu hwa si̱ A̱ngam A̱sa̱khwot Bini wu a̱ yet kap 
A̱ngam A̱sa̱khwot Gini hu a̱ni di̱ ngaan fam a̱za si̱ fam tropik Kyai A̱sa̱khwot Ati̱lantik hu a̱ni. A̱keangtung Bini kya yet Porto-Novo, a̱wot cuk a̱gwomna̱ti ji nshyia̱ Kotonu, a̱gba̱ndang a̱keang a̱byin wu a̱ swak mi̱ shi a̱ si̱ yet a̱keangtung a̱za̱za̱rak nzwa ka a̱ni. A̱byin Bini kup kyai a̱byin ku tat kilomita a̱ma̱ntanaai 114,763 (met a̱ma̱ntanaai 14,310) a̱wot á̱ ku tyan shi á̱niet nka hu á̱ sak kpa̱mkpaan ma̱ng miliyon 11.49. Bini yet a̱byin tropik kya, ka̱ ta̱yuk ba̱t di̱ khap, ka̱ si̱ yet a̱byin ka ghwut ma̱ng a̱lulo ma̱ng a̱myia̱kwaan di̱ lyiai ma̱ a̱gba̱mgbam kya. Ma̱ a̱di̱di̱t á̱niet nka ba̱ nyia̱ a̱cyuang a̱cyuang nta̱m nia ba̱ ka nshyiat kurum di̱ lyiai nkyang nang ba̱ ku cak da̱ a̱cyuang bibyinkhap mba hu.

## Ya̱fang


## A̱ka̱fwuop nta
Bwong zwua̱i

**Bwong zwua̱i** hu (á̱ ka ndyuut **bwong zwuoi** a̱ni; á̱kpa: **a̱bubwong zwua̱i** *ba*) yet kap zwua̱i hwa ku yet a̱na̱nwuai kwak ma̱ng nghwut ma̱ng wun mi̱ vam hu .

## Ya̱fang
Byia̱k (a̱pyia̱)

**Byia̱k a̱pyia̱** ji ni̱ beang vam ku shyia̱ fwung ma̱ng shyim fwuo. Ka̱ doot byia̱k ji jhyi vam hu. Nkyang nswuan ma̱ a̱di̱di̱t mbeang á̱niet bya ni̱ myia̱ di̱n byia̱k.

## Ya̱fang
Byia̱k (a̱tyubeang)

**Byiak** ji yet a̱yin a̱ beang di̱ nyia̱ ta̱m a̱kwak a̱son sot wa. Ji̱ byia̱ cet nyia̱ nkyang nang a̱kwak a̱son wu myim a̱ nyia̱ a̱ni ka̱ a̱kwak a̱son wu nshyia̱ di̱ cuk nggu ji bah.

## Ya̱fang
Bying

**Bying** *hu* (á̱ ka ngyei **ta** a̱ni) yet a̱byia̱byia̱ wa a̱ ghwut ma̱ng a̱li̱p a̱tyubishyi ku nyam.
Ka̱ vam hu ti̱n kyang hu ku cat ma̱ng nkyayak a̱ ya a̱ni, á̱kum kikya na ghwut ka̱ wot vam kyang fai ku nnwuo.

## Ya̱fang
Byoot (a̱lyem)

**Byoot** (Byoot: Nghan, Kpat: Kamantan) yet a̱lyem Pi̱lato kya nang á̱ lyiat ma̱ a̱byin Naijeriya. Á̱ ngyei nwap ji̱ lyiat da̱ a̱lyem kani A̱byoot. A̱gba̱ndang a̱keang A̱byoot wu, nggu wa á̱ ngyet Ka̱ma̱nta̱n.

## A̱ya̱fang

## A̱ka̱fwuop nta
Ba̱la A̱de Da̱ukee

A̱gwam **Ba̱la A̱de Da̱uke Gora** JP (4 Zwat Jhyiung 1931 - 1 Zwat Jhyiung 2005) wa ku yet a̱son A̱gwatyap wu, a̱ ku tsa nyia̱ tyok tazwa A̱byintyok A̱tyap ka ka̱ shyia̱ ma̱ a̱tak Si̱tet Ka̱duna, Fam A̱ka̱wa̱tyia̱ a̱byin Naijeriya a̱ni. Á̱ ka ndyen nggu ma̱ng lyulyoot nang *Kuyan Banan Zazzau* ma̱ng *A̱gwatyap I*.

## Ta̱m kwai-nfwuo-á̱niet ma̱ng ba̱ng tyok
Ma̱ a̱lyia̱ 1964, Da̱ukee kwan di̱ cat cuk A̱li Ghyighyi (A̱yaawukili) Fam A̱za mi̱ Ka̱duna, a̱ yet a̱ghyi famkhai Zangon Katab hu, a̱wot a̱ si̱ nwai mat A̱tyotyap a̱ghyang, A̱tyushi Sheka̱ra̱u Ka̱u Laya.

Ma̱ a̱lyia̱ 1967, á̱ khai Ba̱la A̱de Da̱ukee Gora a̱ yet A̱bagwam (A̱kimi) Zangon Katab. Si̱ a̱hwa si̱ tyia̱ gu yet nggwon-a̱byin a̱son a̱ yet Krista a̱ni a̱ma̱lyim nang a̱ca̱cet á̱niet A̱tak Zariya (á̱ ngyei A̱tak Ka̱duna ma̱nini) ku lak Krista a̱ghyang nang á̱ ngyei John Sa̱rki Ta̱fida, ma̱nang ba̱ fa a̱ yet a̱kace wa a̱ni a̱ shyia̱ di̱ cuk a̱ja da̱nian a̱ ku yet A̱fa̱taa wa neet Zariya. Da̱zi̱ya nang á̱ nwuan khai nggu hu nang zang ja mat nang gu ku nwai di̱ mak cat cuk naat A̱li Ghyighyi (A̱yaawukili) Fam A̱za ka mi̱ Ka̱duna a̱ni bah, a̱wot, ma̱ a̱tsak a̱lyiat meang, mat á̱ shyim á̱lyiat cat tyok ndyia̱ ma̱ a̱di̱di̱t á̱si̱ A̱tyap ba ba̱ ka shyia̱ tyok a̱pyia̱ mba, huhwa mbyia̱. Nggu wa ku ba̱ng tyok hu a̱ si̱ labeang a̱ swak konyan a̱zanson ma̱ng a̱ma̱lyim nggu nang A̱bagwam Zangon Katab ma̱ng *Kuyambanan Zazzau* a̱ni ba̱ng si̱ tat ndyia̱ 28 (1967-1995) di̱ jen ji nang á̱ sa ti̱n A̱tyap ba ma̱ tsotswat neet di̱ Kuriya Tyok Musulumi Za̱uza̱u (Zariya) mbwak a̱gwomna̱ti a̱khwot á̱kwop Si̱tet Ka̱duna a̱si̱ Lawal Jafaru Isa ba̱ ku shyia̱ di̱ ba̱ng tyok hu di̱n jen a̱ja, ba̱ si̱ kpaat A̱byintyok A̱tyap. Ma a̱nia wa, á̱ si̱ bai kup Da̱ukee tyok hu nang *A̱gwatyap* (A̱gwam A̱tyap wu) a̱son a̱ yet a̱niet-a̱byin wa a̱ni.

## Fam si̱tet
A̱zaghyi Jhyá̱ 1992 Zangon Katab ji da̱nang á̱ ku yebaat si̱ hu ku swak mman-a̱byin A̱tyap 21, á̱ si̱ fam mba di̱ mi̱n bat a̱hyiak ku mai ca̱caat ma̱ng Cam 2 si̱ 1984 nang a̱gwomna̱ti a̱khwot a̱kwop Naijeriya ba ku kpaat a̱ni. Á̱ghyang á̱niet nang á̱ ku yebaat á̱ fam ma̱ng a̱nggu bya yet Dominic G. Yahaya (*A̱tyatyap* a̱fwun hu), Maj. James Atomic Kude (rtd.), Maj. Gen. Zamani Lyekhwot (rtd.), ACP Juri Babang Ayok (rtd.), John Perry Kude, Elias Manza, ma̱ng á̱kpa á̱ghyang á̱niet ba̱ yet A̱tyap.

## A̱ya̱fang




## A̱ka̱fwuop nta
Cat

**Cat** yet fwuong hwa ku byia̱ cet a̱ni, nang si̱sak nang
a̱yang ku a̱tyia̱ na fa̱k da̱ nggwon a̱ni ku la̱u.

## Ya̱fang
Ci A̱gwaza

**Ci A̱gwaza**, ma̱ng fa ku swak di̱ shi á̱kpai a̱ni, wa yet nwai nwuak a̱cucuk nyia̱ A̱gwaza nshyia̱ a̱ni. A̱wot ma̱ng fa ku sang shi tsuung a̱ni, ci A̱gwaza wa yet lak nwuak a̱cucuk da̱ a̱yaagwaza. Ma̱ng fa ku la̱u yet a̱fa̱fap a̱ni meang, ci A̱gwaza wa yet yong ci̱k di̱ lyiat a̱lyiat nyia̱ a̱yaagwaza nshyia̱ bah. Á̱ sak Ci A̱gwaza di̱ sai vwuon hwa ma̱ng Shim nyia̱ A̱gwaza nshyia̱, zang hwa da̱ a̱ka̱nyiung fa nwuak a̱cucuk hu nyia̱ A̱gwaza ku a̱yaagwaza nshyia̱.
Cikun

**Cikun** yet Sot A̱gwomna̱ti Mali ja di̱ fam a̱ka̱wa̱tyia̱ Si̱tet Ka̱duna, Naijeriya.

## Ya̱fang
Coming 2 America

***Coming 2 America*** yet fim tyei mai Amerika hwa nang á̱ ku maat ma̱ a̱lyia̱ 2021 a̱ni, ku si̱ yet seket fim a̱lyia̱ 1988 huhwa nang á̱ ka ngyei *Coming to America* a̱ni nang Eddie Murphy ku shyia̱ mami a̱ni. A̱kwak a̱son fim wu wa yet Craig Brewer neet di̱ lyuut ku neet mbwak Kenya Barris, Barry W. Blaustein, ma̱ng David Sheffield, a̱wot nkhang na si̱ ghwut mbwak Blaustein, Sheffield, ma̱ng Justin Kanew, ca̱caat ma̱ng á̱nietmaat nang Murphy ku bwoi a̱ni. Ku tyai Murphy, Arsenio Hall, Jermaine Fowler, Leslie Jones, Tracy Morgan, KiKi Layne, Shari Headley, Teyana Taylor, Wesley Snipes, ma̱ng James Earl Jones.

## Ya̱fang


## A̱ka̱fwuop nta
Coming to America

***Coming to America*** yet fim cat ma̱ng tyei mai 1988 si̱ Amerika hwa nang John Landis ku khwat a̱son a̱ni a̱wot a̱tsak nhu wu si̱ yet nkhang nang Eddie Murphy ku lyuut a̱ni nia, nang gu ma ngyet a̱gba̱ndang a̰tyumaat mami a̱ni. Fim hu ma mbyia̱ á̱nietmaat nang Arsenio Hall, James Earl Jones, Shari Headley, ma̱ng John Amos. Á̱ ku byii̱k fim hu ma̱ a̱byin A̱yaasi̱tet Muná̱pyia̱ kikya mi̱ mam 29 Zwat A̱taa 1988. Eddie Murphy ku vwuo nang Akeem Joffer, a̱fai a̱gwam a̱di̱dam a̱ fwuong ya zwakhwu a̱byin Afrika nang á̱ ngyei Zamunda a̱ni, a̱nyan wa a̱ nang a̱cyet ma̱ a̱byin A̱yaasi̱tet Muná̱pyia̱ ka di̱ ba̱ng fwuo shyia̱ nggwoneam gu na nnyeang a̱ni a̱wot da̱ nggu, a̱ na ncat nka mat a̱yin nang ka̱ yet a̱ni, a̱wot mat shi nka hu hwa bah ku mat tyiet hu nang jong nka a̱ni ka̱ nyia̰ kyang ku na gwai nggu fwuo hwa bah.

## Ya̱fang


## A̱ka̱fwuop nta
Caad

**A̱bwom a̱byin**: "La Tchadienne" (La̱ra̱ba: نشيد تشاد الوطني, "A̱bwom Caad ka") 

A̱byin **Caad** (Shong: Chad /tʃæd/; La̱ra̱ba: تشاد, *Tšād* /tʃaːd/; yei Fi̱ransa: Tchad /tʃa(d)/), á̱ lyen ma̱ng a̱lyoot a̱gwomna̱ti nka nang **Ri̱pobi̱lik Caad** wu (La̱ra̱ba: جمهورية&nbsp;تْشَاد, *Jumhūriyyat Tšād*; Fi̱ransa: République du Tchad), yet a̱byin kya nang bibyin ghyáng keang di̱ tityak a̱ni di̱ fam a̱byin a̱za-a̱ka̱watyia̱ Afrika. Ka̱ byia̱ a̱gi̱gak ma̱ng Li̱biya di̱ fam a̱za hu, Sudan di̱ fam a̱tyin hu, Ri̱pobi̱lik A̱ka̱wa̱tyia̱ Afrika di̱ fam a̱tak hu, Kemerun di̱ fam a̱tak-jenshyung hu, Naijeriya di̱ fam a̱tak-jenshyung hu (da̱ A̱gba̱ndang Jok Caad wu), ma̱ng Ni̱njer di̱ fam jenshyung hu. Ka̱ shyia̱ ma̱ng shi á̱niet miliyon 16, nang miliyon 1.6 mba shyia̱ ma̱ng swat a̱keangtung ka ma̱ng a̱gba̱ndang a̱keang a̱ swak ma̱ng shi wu, Njamena.
Caina

A̱byin **Caina** ku **Si̱n** (Caina: 中国, *Zhōngguó* á̱ fa A̱byin A̱ka̱wa̱tyia̱; Shong: China), á̱ lyen ma̱ng a̱lyoot a̱gwomna̱ti ka nang **Ri̱pobi̱lik Á̱niet Caina**, **RÁ̱C** wu (Caina: 中华人民共和国, *Zhōnghuá Rénmín Gònghéguó*; Shong: People's Republic of China, PRC) a̱ni, yet a̱byin kya di̱ fam a̱byin A̱tyin A̱siya. Ka̱ yet a̱byin muna̱pyia̱ ri̱pobi̱lik soshyalis a̱si̱ sot kwai-nfwuo á̱niet jhyiung kya nang Sot kwai-nfwuo-á̱niet Komunis Caina (SkKC) (Shong: Communist Party of China, CPC) ja nkwak nka a̱son ka. A̱byin Caina kya byia̱ shi á̱niet ku swak mi̱ swanta hu, a̱wot á̱niet nka ba si̱ swak biliyon 1.4. A̱byin Caina khwi jen kidee jhyiung ja nang á̱ sak UTC+08:00 a̱ni, shimba a̱yaazoni njen a̱fwuon bya ka̱ teak tazwa mba, ka̱ si̱ byia̱ a̱gi̱gak a̱byin ma̱ng bibyin 14 ghyáng, ka̱ si̱ yet a̱feang mi̱ bibyin ku lan byia̱ a̱gi̱gak ma̱ng bibyin ghyáng a̱ni lilyim a̱byin Roshiya. Ka̱ kup shi kyai a̱byin ku shyia̱ kpa̱mkpaan kilomita a̱ma̱ntanaai miliyon 9.6 (met a̱ma̱ntanaai 3.7), ka̱ si̱ yet a̱byin a̱tat ku a̱naai ka̱ swak mi̱ shi kyai a̱byin mi̱ swanta hu. A̱gwomna̱ti nka ba ka̱u a̱byin ka tyia̱ a̱yaaprovin 23, nfam a̱byin na̱ nyia̱ tyok á̱pyia̱ nna nfwuon, ma̱ng a̱ka̱keang a̱gwomna̱ti Beijhying (a̱keangtung nka ka) a̱naai nang á̱ nyia̱ tyok tazwa nhu di̱di̱r a̱ni, Tyanjhyin, Shanghai (a̱gba̱ndang a̱keang a̱ swak mi̱ shi wu), ma̱ng Congking, a mbeang nfam a̱byin kwak a̱son nfeang nang á̱ ku khap á̱ sak a̱ni: Hong Kong ma̱ng Ma̱ka̱u.

## Ya̱fang


## A̱ka̱fwuop nta
Cot

**Cot**, **cod**, **a̱vwuoa̱tung á̱nietkhwikristi** yet tyan nang Á̱nietkhwikristi ba cong á̱ nnaai a̱wot á̱ nkyuak ntong a̱zaghyi Agwaza a̱ni.

## Ya̱fang
Cristiano Ronaldo

**Cristiano dos Santos Aveiro** (byin 5 Zwat Sweang 1985) a̱ yet a̱fai Potugat wa a̱ tsot a̱la̱u-a̱ti̱tak a̱ tsa a̱ nkwak mba a̱son ma̱ng sot *Manchester United* si̱ Premier League, nggu wa yet a̱kwak-a̱son  á̱fai ba̱ tsot a̱byin Potugat ndyo a̱ni.

## Ya̱fang
Cwan

**Cwan** ja yet zwá kuut ji. Mi̱ di̱n jen jhyang, á̱ ni̱ nkaan zwá cwan ji a̱wot á̱ si̱ ya a̱nia ku á̱ ya ma̱ng shyui ji nang á̱ ku kaan meang a̱ni.

## Ya̱fang


## A̱ka̱fwuop nta
Cyia̱ga̱vang

**Cyia̱ga̱vang** yet tswa tangka̱i a̱kwop wu á̱ ngyei *Oryza sativa* (cyia̱ga̱vang A̱siya) a̱ni ku si̱ nji á̱ ka ndyen ba̱t a̱ni bah da̱ á̱ ngyei *Oryza glaberrima* (cyia̱ga̱vang Afrika) a̱ni. Á̱ maai á̱ wan cyia̱ga̱vang a̱nia ku á̱ nyia̱ tuk ma̱ng a̱nhu ku á̱ bwuyap a̱ta̱bwai.
Damanturu

**Damanturu** yet sot a̱gwomna̱ti a̱mali ma̱ng Si̱tet Yobe di̱ fam a̱za Naijeriya. A̱tyan ntung Si̱tet Yobe kya sa ngyet a̱keang Damanturu.

## Ya̱fang
Davido

**David Adedeji Adeleke** (á̱ ku byin nggu a̱tuk mam 21 Zwat Swak ma̱ng Jhyiung 1992),  á̱ lyen nggu ma̱ng a̱lyoot **Davido**. A̱ yet a̱tyulyuut, tsot ma̱ng bwom bubwom wa. Á̱ ku byin nggu Amerika a̱wot a̱ bu yet a̱tyu Naijeriya wa.
Deontay Wilder

**Deontay Leshun Wilder**; (byin October 22, 1985) a̱yet a̱fai bosin America wa. A̱kang ba̱ng a̱na WBC heavyweight neet 2015 s̱ bai 2020, ka nwuan a si̱ li,a̱ cok a̱na kya bai ka̱ swak (10).

## Ya̱fang
Diego Velázquez

**Diego Rodríguez de Silva y Velázquez** (á̱ ku nyia̱ nggu ba̱ptisman mi̱ Zwat A̱taa 6, 1599 – Zwat A̱ni̱nai 6, 1660) ku yet a̱tyuswup nghwughwu a̱byin Si̱pen wa, a̱tyunyia̱ ghwughwu a̱ ku shyia̱ a̱zanson a̱ni mi̱ tutu shi̱ri̱ya A̱gwam Philip IV a̱si̱ bibyin Si̱pen ma̱ng Potuga, ma̱ng a̱si̱ Ce Zi̱nariya A̱si̱pen hu. A̱ ku yet a̱tyunyia̱ ghwughwu wa a̱ nyia̱ ta̱m ma̱nyin nggu da̱ a̱cak Baroque ka (c. 1600-1750). A̱ ku ntsa swup ghwughwu a̱ca̱caat ma̱ng sa̱la̱u tenebris ji, a̱wot a̱ si̱ kin tsa ta̱bat byii̱k za̱kwa nggu ji di̱ nvak a̱tutuk ta̱m kyangswup nggu hu. A mbeang nneap nyia̱ mi̱ nyia̱ nkhang gbangbang ma̱ng yet a̱tsatsak di̱ fam taada ma̱ a̱di̱di̱t, a̱ si̱ swup nghwughwu ma̱ a̱di̱di̱t á̱si̱ kyangbwak a̱gwam Si̱pen ma̱ng á̱kunak a̱byin na, a̱mgba̱m nkyang nani á̱ tung á̱ si̱ tyia̱ mami kwambwat ta̱m a̱gwak nggu hu *Las Meninas* (1656).
Cyui (khap)

**Cyui** (di̱ fam khap) yet mang zwá nkyangya mi̱ ndyen khap. Á̱ ni̱ lung a̱babwong kya a̱ mmat zwá ji á̱ ci̱t.

Bwong cyui hu vwuon. Ka̱ yak hwa, bwong hu shyit bah. Ka̱ a̱ka̱kwon nia, bwong cyui hu na laai shi.

## Ya̱fang
Cyui (nyam)

**Cyuí** *ji* (a̱nyiung: **cyui** *ji*), yet tangka̱i nyam hwa ma̱ng a̱ca̱caat shi vam a̱ni, ma̱ng a̱junjung li̱m, á̱ sa ngyei roden a̱ni.

## Bu nwuan
* Cyui

## Ya̱fang


## A̱ka̱fwuop nta
Di̱moki̱rasi

**Di̱mokrasi** (Helen: δημοκρατία, *dēmokratiā*, neet dēmos 'á̱niet' ma̱ng kratos 'tyok'; Shong: Democracy) yet tangka̱i a̱gwomna̱ti hwa da̱nang ke á̱niet a̱byin ba bibya byia̱ cet khai á̱nietkpacam a̱gwomna̱ti mba ba, ku ba̱ byia̱ cet khai kyang hu á̱ na mkpa á̱ tyia̱ di̱ cam mba hu a̱ni. A̱tyu wu nang á̱ fa nggu da̱ nggu a̱ yet kap "á̱niet" hu hwa a̱ni, ma̱ng si̱sak nang á̱niet ba ka̱u ku ba̱ nwuat cet nyia̱ tyok tazwa mba a̱ni ku shyak ma̱ng sweap njen ku si̱ ka nvwuon kyiak neet a̱byin a̱nyiung ba̱ng si̱ nat a̱byin a̱ghyang, a̱wot bibyin di̱mokrasi a̱hwa si̱ bai mbeang ba̱ si̱si̱ ntyia̱ á̱kum á̱niet ka ma̱ a̱di̱di̱t a̱di̱t ma̱ a̱shonshyon a̱nshyon da̱ a̱ka̱nyiung mami. Á̱tsak a̱ka̱fang kuntyin nok di̱mokrasi ni̱nia yet: sa̱t a̱tung ma̱ng a̱lyiat, ntyia̱ á̱ghyang ma̱ng nyia̱ á̱ghyang ca̱caat, tyei a̱pyia̱ di̱ yet memba, cat shim a̱ghyang, koot ntswak, a̱wat swuan ma̱ng a̱ka̱wat á̱kum á̱niet na a̱ni.

## Ya̱fang


## A̱ka̱fwuop nta
* Democracy mami Stanford Encyclopedia of Philosophy
* Dictionary of the History of Ideas: Democracy
* Index 2008.pdf The Economist Intelligence Unit's index of democracy
* Alexis de Tocqueville, Democracy in America  Full hypertext with critical essays on America in 1831–32 from American Studies at the University of Virginia (di̱n Shong)
* The Varieties of Democracy project. Indicators of hundreds of attributes of democracy and non-democracy for most countries from 1900 to 2018, and from as early as 1789 for dozens of countries, with many interactive online graphics tools (di̱n Shong)
* Visualizations of data on democratisation and list of data sources on political regimes mami Our World in Data, mbwak Max Roser.
* "Democracy", bwoi nkhang tazwa a̱tyin di̱mokrasi mi̱ BBC Radio 4 (*In Our Time*, 18 Zwat Swak 2001)
Dodoma

**Dodoma** ja yet a̱keangtung á̱niet Ta̱nzaniya a̱mgba̱m, ma̱ng a̱keang fam Dodoma nang á̱niet ba̱ shi á̱kpa a̱ si̱ nat cyikwop cyi nyaai mang swak ma̱ng cyi a̱kubunyiung ma̱ng nswak nfwuon ma̱ng a̱taa.

## Ya̱fang
Dudung ma̱ng kpa

**Dudung ma̱ng kpa** yet nkyang feang á̱ ku lyen gbangbang ba̱ng si̱ tat a̱zafwun a̱ni. Á̱niet nyia̱ nta̱m mi̱n tutuweang kyayak ma̱ng a̱si̱ zop a̱ki̱kan ni̱ sang a̱wot ba̱ kwang nkyang mi̱ dudung. Ba̱ ni̱ kpa nkyang na ba̱ ntyei nkyuo.

## Ya̱fang
Dyang

**Dyang** ji (á̱kpa: **dyidyang** *ji*) ja shyia̱ tsi̱tsak a̱gbi̱gbang ma̱ng a̱ga̱sat a̱ vwuoi a̱ti̱tak ma̱ng á̱kum nvam ka.

## Ya̱fang
Facebook

**Facebook** (ku **Fesbuk**) yet savit tung a̱niet ndung hwa ma̱ng á̱na̱nwuai seang nkhang a̱zalang Amerika nang sot Meta Platforms ji ja byia̱ a̱ni. Á̱ kpaat sot ji ma̱ a̱lyia̱ 2004 mbwak Mark Zuckerberg ma̱ng mmanfang a mbeang á̱kpa̱ndang swat tutu nggu ba á̱ghyang mi̱ Harvard College nang Eduardo Saverin, Andrew McCollum, Dustin Moskovitz, ma̱ng Chris Hughes. A̱lyoot sot ka neet nkwambwat a̱myim *face book* ni̱nia nang á̱ ni̱ nnwuak mmanfang a̱yaayunivasti Amerika na a̱ni. Di̱n jen tsa ji, mmanfang Harvard ni̱nia ma̱nyin nna maai yet memba, a̱wot ma̱nang a̱ngga wu seang a̱ni, a̱ si̱ ka ntat a̱yaayunivasti A̱merika A̱za á̱ghyang ma̱ a̱shonshyon ma̱ a̱shonshyon, a̱wot kyiak neet ma̱ a̱lyia̱ 2006, konyan wa gu swak ndyia̱ 13 maai nwuo. Ma̱ a̱lyia̱ 2020, Facebook tyan nyia̱ á̱nietnta̱m biliyon 2.8&nbsp;bya nshyia̱ di̱ nyia̱ ta̱m ma̱ng a̱ngga mba wu kuzang zwat, a̱wot di̱ fam shi nyia̱ ta̱m ma̱ng a̱cyetaneang hu ku si̱ yet a̱natat mi̱ swanta hu a̱mgba̱m. Huhwa ku yet ap jet a̱bwoi wu nang á̱ swak cyok ma̱ng a̱nggu mi̱ ce ndyia̱ 2010 hu.

## Ya̱fang


## A̱ka̱fwuop nta
* A̱ma̱ntei A̱gwomna̱ti Facebook (Jet a̱bwoi)
Fang (nkyang)

**Fang nkyang** yet vak zop ke mang hwa ce nkyang ghyáng yet a̱ni. Si̱ a̱hwa fa cat shi a̱kpa a̱nyiung nang á̱ ku khap á̱ si̱ sak a̱ni.

## Ya̱fang
Fantswam (a̱byin)

A̱byin **Fantswam** (*[[A̱lyem Kpat|Kpat]]*: Kafancan; *Shong*: Kafanchan; *Ku*: Manggyanɡ) yet a̱keang kya ka̱ shyia̱ di̱ fam a̱tak Si̱tet Ka̱duna, Fam A̱ka̱wa̱tyia̱, Naijeriya, ka̱ myim a̱za̱za̱rak ya a̱son mat ya a̱son vak kyangcung-a̱byin nang á̱ ku kpaat a̱ni mi̱ fam a̱byin a̰hwa gbangbang, a̱wot á̱ si̱ ka nsak tesha a̱ga̱sat nvak sot *Nigerian Railway Corporation* (NRC) ji a̱ja ma̱ a̱lyia̱ 1927, a̱wot a̱keang ka si̱ bu swan lang kyangcung-a̱byin ku mun Pa̱takwot, Inugu, Fantswam, Kuru, Ba̱uci, ku si̱ bai gba̱p mami a̱keang Nduguli. Ma̱ a̱cak 2007, á̱ tyan shi á̱niet mami A̱byin Fantswam á̱ si̱ sak 83,092. 

## Bu nwuan
* Kafanchan Peace Declaration
* Railway stations in Nigeria
* A̱tak Ka̱duna

## Ya̱fang


## A̱ka̱fwuop nta
Eritrea

**A̱bwom a̱byin**: "Ertra, Ertra, Ertra]]"("Eritrea, Eritrea, Eritrea") 

A̱byin **Eritrea** (Shong: /ˌɛrɪˈtreɪə, ˌɛrɪˈtriːə/), á̱ lyen ma̱ng a̱lyoot a̱gwomna̱ti ka nang **Si̱tet Eritrea** ji (Shong: State of Eritrea) a̱ni, yet a̱byin kya di̱ fam-a̱byin A̱tyin Afrika, a̱wot a̱keangtung nka ka (ma̱ng a̱gba̱ndang a̱keang a̱ swak mi̱ shi nka wu) si̱ yet A̱si̱mara. Ka̱ byia̱ a̱gi̱gak ma̱ng Ityopya di̱ fam a̱tak hu, Sudan di̱ fam jenshyung hu, ma̱ng Ji̱buti di̱ fam a̱tak-a̱tyin hu. Nfam a̱byin a̱za-a̱tyin ma̱ng a̱tyin Eritrea byia̱ a̱junjung lang khwong kyai a̱sa̱khwot ku hyia̱k A̱shong Kyai A̱sa̱khwot hu a̱ni. A̱byin ka byia̱ a̱mgba̱m shi kyai a̱byin ku shyia̱ kpa̱mkpaan kilomita a̱ma̱ntaa̱naai 117,600 (met a̱ma̱ntaa̱naai 45,406), si̱ a̱hwa si̱ shyia̱ dundung ma̱ng Sot Bibyin A̱ka̱wa̱tyia̱ A̱sa̱khwot Dahlak ji ma̱ng A̱byin A̱ka̱wa̱tyia̱ A̱sa̱khwot Hanish ma̱ a̱di̱di̱t ka.

## Ya̱fang
Eswatini

**A̱bwom a̱byin**: "Nkulunkulu Mnikati wetibusiso temaSwati"(*"Nwan A̱gwaza, A̱tyunangnda A̱swati ba"*)

A̱byin **Eswatini** (Swati: eSwatini /ɛswáˈtʼiːni/; Shong: /ˌɛswɑːˈtiːni/), á̱ lyen ma̱ng a̱lyoot a̱gwomna̱ti nka nang **A̱byintyok Eswatini** ka (Shong: Kingdom of Eswatini) nang gbangbang á̱ ku yei **Swaziland** (yei Ntyap: /swádzìlɑ̂ːn/) a̱ni, a̱wot á̱ghyang á̱niet nang A̱shong ba ni̱ ngyei a̱nia ba̱ng si̱ tat a̱fwun bi̱ri̱m ma̱ng shyiak a̱lyoot ka mbwak a̱gwomna̱ti a̱byin ba ma̱ a̱lyia̱ 2018 a̱ni), yet a̱byin kya ka̱ nwai byia̱ gak ma̱ng kyai a̱sa̱khwot ka̱ shyia̱ di̱ fam-a̱byin A̱tak Afrika hu. A̱byin Eswatini byia̱ a̱gi̱gak ma̱ng bibyin Mozambik di̱ fam a̱za-a̱tyin hu ma̱ng Afrika A̱tak di̱ nfam a̱za, jenshyung, ma̱ng a̱tak na. A̱byin Eswatini yet a̱nyiung mami a̱cyuang bibyin Afrika hu ku shyia̱ ma̱ng shi kyai a̱byin ku nwai swak kilomita 200 (met 120) a̱ni, kyiak neet di̱ fam a̱za naat a̱tak hu ma̱ng kilomita 130 (met 81) kyiak neet di̱ fam a̱tyin naat jenshyung hu; a̱mgba̱m ma̱ng a̱nia, za̱kwa wun nka ji ma̱ng lili a̱byin hu vwuon ba̱t, kyiak neet di̱ veld-a̱za tsutsok ku shi̱ri̱m a̱ni naat di̱ veld-tsuung ku fi̱ri̱m ku si̱ khwot a̱ni meang.

## Ya̱fang
Fi̱ng

**Fi̱ng** hwa yet jen ja nang nggwoseam/nggwonean nshyia̱ ma̱ tsi̱tsak nggwon ma̱ng kwop a̱ni.

## Ya̱fang
Fi̱ransa (a̱byin)

**A̱bwom a̱byin**: ""

A̱byin **Fi̱ransa** (Fī̱ransa: France: /fʁɑ̃s/), á̱ lyen ma̱ng a̱lyoot a̱gwomna̱ti ka nang **Ri̱pobi̱lik Fi̱ransa** wu (Fi̱ransa: République française; Shong: French Republic), yet a̱byin kya ka̱ shyia̱ vam-a̱byin ku swak nyiung a̱ni, di̱ fam Jenshyung Yurop ma̱ng Bibyin Nta (nfam a̱byin ma̱ng a̱yaateritori) ma̱ a̱di̱di̱t. Metropolitan area nka hu ngaat kyiak neet a̱ghyui Rhine ka naat A̱gba̱ndang Kyai A̱sa̱khwot Ati̱lantik wu a̱wot neet Kyai A̱sa̱khwot Meditaroniya hu naat English Channel hu ma̱ng Kyai A̱sa̱khwot A̱za hu; bibyin nta nka huhwa yet Guyana Fi̱ransa ma̱ A̱tak Amerika ma̱ng bibyin a̱ka̱wa̱tyia̱ a̱sa̱khwot ma̱ a̱di̱di̱t da̱ a̱ca̱cet nkyai a̱sa̱khwot Ati̱lantik, Pasi̱fi̱k ma̱ng Ndiya na. A̱byin Fi̱ransa byia̱ a̱gi̱gak ma̱ng bibyin Beljiyom, Lukza̱mbok, ma̱ng Jami̱ni di̱ fam a̱za-a̱tyin hu, Shwit, Monako ma̱ng Italiya di̱ fam a̱tyin hu, Andora ma̱ng Si̱pen di̱ fam a̱tak hu, a mbeang Holan, Surinama, ma̱ng Brazil ma̱ Amerika. A̱tsak nfam a̱byin 18 nka na (a̱fwuon shyia̱ bibyin nta) dundung nkup shi kyai a̱byin kilomita a̱ma̱ntanaai 643,801 (met a̱ma̱ntanaai 248,573) ma̱ng shi á̱niet ku swak miliyon 67 (mi̱ di̱ Zwat Tswuon 2021). A̱byin Fi̱ransa yet ri̱pobi̱lik Muna̱pyia̱ wa ku nyia̱ ta̱m ma̱ng sistem Semi-Presidential a̱ni. A̱keangtung nka shyia̱ Parit, a̱gba̱ndang a̱keang a̱ swak mi̱ shi ma̱ a̱byin ka a̱ bu yet a̱ka̱wa̱tyia̱ taada ma̱ng naat mbwuot kaswuo nka ka. A̱ca̱cet a̱ka̱keang á̱ghyang nka ni̱nia yet Lyon, Marseille, Toulouse, Bordeaux, Lille, ma̱ng Nice. A̱mgba̱m ma̱ng bibyin nta nka hu, a̱byin Fi̱ransa byia̱ a̱yaazoni njen swak ma̱ng sweang, si̱ ku shi swak si̱ kuzang a̱byin swanta a̱ni.

  

## Ya̱fang


## A̱ka̱fwuop nta
Fi̱ra̱ntse

**Fi̱ra̱ntse** (Italiya: Firenze /fiˈrɛntse/) yet a̱gba̱ndang a̱keang wa di̱ fam A̱ka̱wa̱tyia̱-A̱za a̱byin Italiya a̱ si̱ yet a̱keangtung fam-a̱byin Tuska̱ni meang. Nggu wa yet a̱gba̱ndang a̱keang a̱ swak ma̱ng shi á̱niet mami Tuska̱ni, ma̱ng á̱nietswat 383,084 mi̱ di̱ a̱lyia̱ 2013, a̱wot a̱ si̱ swak á̱niet 1,520,000 di̱ fam metropolit nggu hu.


"Ein Meisterwerk mittelalterlicher Ingenieurskunst. 07.jpg
Florenz-Dom-Palazzo Vecchio-12-1983-gje.jpg
Florenz-Piazza della Signoria-10-Neptun-1983-gje.jpg
Florenz-Santa Maria Novella-10-Fassade-1983-gje.jpg
Florenz-Santa Maria Novella-12-Fresken des Ghirlandaio-1983-gje.jpg
Florenz-34-Kaeseladen-1977-gje.jpg
Florenz-40-Mann mit Tauben auf Piazza San Marco-1977-gje.jpg
Florenz-68-Treppe zu Fort Belvedere-1983-gje.jpg


## Ya̱fang
Fi̱ri̱ng

**Fi̱ri̱ng** hu (á̱kpa: **nfi̱ri̱ng** *na*) yet kap vam a̱tyubishyi hu, ku nyám ji̱ nwaai mman nji na a̱ni, ku ntangka̱i nyám ghyáng. Fi̱ri̱ng hu shyia̱ tsi̱tsak a̱tyin fwuo ka ma̱ng kwop a̱fa hu.
Francisco de Goya

**Francisco José de Goya y Lucientes** (30 Zwat Tsat 1746 – 16 Zwat Nyaai 1828) ku yet a̱tyuswup nghwughwu cat ma̱ng a̱tyutsot nkwaa̱mbwat wa a̱ ku neet a̱byin Si̱pen. Á̱ ku fa nggu wa yet a̱tyunyia̱ nghwughwu a̱byin Si̱pen a̱ swak konyan ma̱ng yet a̱tsatsak a̱ni mi̱ di̱ ngaan sa̱ncuri 18 wu ma̱ng di̱ ntsa sa̱ncuri 19 wu. A̱ka̱swup nghwughwu nggu na, nghwang, ma̱ng ya̱zut nggu a̱mgba̱m ntyai ta̱ngam mi̱ ta̱ngam nfwuo mi̱ nkhang di̱n jen a̱ja a̱wot ba̱ si̱ laai a̱tsatsak á̱nietswup nghwughwu a̱yaasa̱ncuri 19 ma̱ng 20 ba. Ma̱ a̱di̱di̱t ka ngyei Goya a̱ngaan ka ma̱ Á̱khwukhwop A̱yaagwak ba ma̱ng a̱son ka ma̱ á̱si̱ mam a̱fwun ba.
Gana

A̱byin **Gana** (Shong: Ghana), á̱ lyen ma̱ng a̱lyoot a̱gwomna̱ti nka ka nang **Ri̱pobi̱lik Gana** wu (Shong: Republic of Ghana) a̱ni, yet a̱byin kya di̱ fam-a̱byin Jenshyung Afrika hu. Ka̱ myiai da̱ A̱ngam A̱sa̱khwot Gini wu ma̱ng Kyai A̱sa̱khwot Ati̱lantik hu di̱ fam a̱tak hu, ka̱ si̱ byia̱ a̱gi̱gak ma̱ng bibyin Khwong A̱ta̱m Nzwuom di̱ fam jenshyung hu, Burkina Faso di̱ fam a̱za hu, ma̱ng Togo di̱ fam a̱tyin hu. A̱byin Gana kup shi kyai a̱byin kilomita a̱ma̱ntaa̱naai 238,535 (met a̱ma̱ntaa̱naai 92,099), ka̱ si̱ ka ngaat ka̱ si̱ myiai di̱ nfam a̱byin ma̱ng ikoliji ma̱ a̱di̱di̱t kyiak neet di̱ a̱yaasavana fam khwong kyai a̱sakhwot ba nat di̱ sóp a̱za tropik ji. A̱byin Gana byia̱ shu á̱niet ku swak miliyon 31 a̱ni, si̱ ku tyia̱ ka̱ yet a̱feang mi̱ shi á̱niet di̱ fam a̱byin Jenshyung Afrika hu a̱ni, lilyim Naijeriya. A̱keangtung nka ka ma̱ng a̱gba̱ndang a̱keang wu a̱ swak mi̱ shi a̱ni wa yet Akra; á̱ghyang a̱ca̱cet a̱ka̱keang nka na, ni̱nia yet Kumasi, Tamale, ma̱ng Sekondi-Takoradi

## A̱bwom a̱byin
**A̱bwom a̱byin**: "God Bless Our Homeland Ghana" ("A̱gwaza Gu Nang Nda A̱byin-mbyin Nzi̱t Ka")

## Ya̱fang
Filipin

A̱byin **Filipin** (Filipino: Pilipinas; Shong: The Philippines /ˈfɪləpiːnz/), á̱ lyen ma̱ng a̱lyoot a̱gwomna̱ti ka nang **Ri̱pobi̱lik Filipin** wu (Filipino: Republika ng Pilipinas; Shong: Republic of the Philippines), yet a̰byin ka̱ yet sot bibyin a̱ka̱wa̱tyia̱ a̱sa̱khwot kya a̱ni, di̱ fam a̱byin A̱tak-A̱tyin A̱siya. Ka̱ shyia̱ di̱ fam jenshyung A̱gba̱ndang Kyai A̱sa̱khwot Pasi̱fi̱k wu wa, ka̱ si̱ byia̱ bibyin a̱ka̱wa̱tyia̱ a̱sa̱khwot kpa̱mkpaan ma̱ng 7,640, nang á̱ ka̱u sak susot tsat ca̱caat ma̱ng lili wun hu kyiak neet a̱za naat a̱tak: Luzon, Visa̱yat, ma̱ng Mi̱nda̱nawo. A̱byin Filipin ka byia̱ a̱gi̱gak ma̱ng Kyai A̱sa̱khwot Caina A̱tak hu di̱ fam jenshyung hu, Kyai A̱sa̱khwot Filipin hu di̱ fam a̱tyin hu, ma̱ng Kyai A̱sa̱khwot Selebet hu di̱ fam a̱tak-jenshyung hu, a̱wot ka̱ si̱ byia̱ a̱gi̱gak a̱sa̱khwot ma̱ng bibyin Taiwan di̱ fam a̱za hu, Ja̱pan di̱ fam a̱za-a̱tyin hu, Pa̱la̱u di̱ fam a̱tyin hu ma̱ng a̱tak-a̱tyin, Ndonisiya di̱ fam a̱tak hu, Malesiya ma̱ng Brunei di̱ fam a̱tak-jenshyung hu, Viyetnam di̱ fam jenshyung hu, ma̱ng Caina di̱ fam a̱za-jenshyung hu. A̱byin Filipin ka kup shi kyai a̱byin kilomita a̱ma̱ntanaai 300,000 (met a̱ma̱ntanaai 120,000) a̱wot, ma̱ a̱lyia̱ 2020, ka̱ byia̱ shi á̱niet kpa̱mkpaan ma̱ng miliyon 109, ka̱ si̱ yet a̱byin 12 ka̱ lan byia̱ á̱niet mi̱ swanta hu a̱ni. Ka̱ yet a̱byin nnwap ma̱ a̱di̱di̱t kya, ma̱ng nnwap ma̱ng taada nvwuom na̱ kaai a̱mgba̱m bibyin a̱ka̱wa̱tyia̱ a̱sa̱khwot nka hu. A̱keang Manila kya yet a̱keangtung nka ka, a̱wot Quezon City kya si̱ yet a̱gba̱ndang a̱keang a̱ swak ma̱ng shi a̱ni, bi̱ri̱ng ma̱ng a̱nia, a̱ka̱keang a̱feang na myian di̱ fam dandi Metro Manila hwa.

## Ya̱fang
Fizik

**Fizik** yet a̱za̱za̱rak sains wa a̱ zop nkyang gu lyen nna, kuntyin yet nna hu, a̱guguut nna wu ma̱ng za̱kwa da̱ a̱cak njen ma̱ng a̱wat (a̱ghwop), ma̱ng nkyang a̱meang kpa̱p cet ma̱ng cet yuut. Fizik yet a̱nyiung di̱ nfam sains na̱ lan di̱ yet a̱tsatsak a̱ni, ma̱ng jat nfi̱k za̱kwa swanta mbeang á̱ta̱ngwat kyai tswazwa ji. Á̱ ngyei a̱tyusains a̱ yet a̱gwak wa a̱ni mi̱ fam fizik, a̱tyufizik.

## Nkhang

Swang a̱lyiat ji "fizik" neet swang a̱lyiat Helen ji  ja, ku fa "lyen yet a̱mat" a̱ni di̱n vak swang a̱lyiat nShong ji, *physics*.

## Ya̱fang


## A̱ka̱fwuop nta
Ga̱ra (a̱lyem)

A̱lyem **Ga̱ra** ka (Ga̱ra: Ìgáláà, Shong: Igala), yet a̱lyem kwai lilyem A̱ghwangkpang (ku Yoruboyit) kya. Kikya yet a̱lyem nang A̱ga̱ra ba lyiat mi̱ Naijeriya. Ma̱ a̱lyia̱ 1989, á̱ ku tyan nyia̱ á̱niet 800,000 bya lyiat da̱ a̱lyem Ga̱ra ka, ma̱ a̱lyiak ka si̱ shyia̱ Si̱tet Kogi. Zwá-a̱lyiat nka, jija yet Ida, Imane, Ankpa, Dekina, Ogugu, Ibaji ma̱ng Ife.

## Ya̱fang

## A̱ka̱fwuop nta
*Blench, Roger; Gross, Paul (2005). Igala mammal names  (di̱n Shong)
Ga̱shyio

**Ga̱shyio** yet sum ha a̱yet di̱ wan nyung a̱ni.Ka̱ a̱doot a̱ya a̱bun, a̱kolo ngu ka yet a̱sa̱khwot kikyio nyia.

Gashyio niat swan khenkhiam ka tyia̱ a̱bwonu ku ma̱ng nyung.

## Ya̱fang
Ga̱swuong

**Ga̱swuong** ji (á̱kpa: **ga̱swúon** *ji*) bye fa:
# Ga̱swuong mbwak
# Ga̱swuong ntak
# Ga̱swuong (kompyuta), kyang ku ta̱fang a̱vwuo di̱ kyangnwuan ghwughwu kompyuta hu
Ga̱swuong mbwak

**Ga̱swuong mbwak** ji (á̱kpa: **ga̱swúong mbwak** *ji*) yet kap vam hwa ku shyia̱ ma̱ a̱ta̱m bwak a̱ni. Ga̱swúong ji shyia̱ tswuon ma̱ng bwak nyiung. Ka̱ za nji na vwuon, ji̱ beang di̱ nyia̱ nta̱m, kwok nkyang mbeang ya nkyayak.

## Bu nwuan
* Ga̱swuong ntak

## Ya̱fang
Ga̱swuong ntak

**Ga̱swuong ntak** ji (á̱kpa: **ga̱swúong ntak** *ji*) ja yet kap vam hwa ku shyia̱ di̱ ngaan kpai ntak a̱tyubishyi ma̱ng nyam ji̱ byia̱ a̱ti̱tak nang a̱tyubishyi a̱ni. Ga̱swúong ji shyia̱ tswuon ma̱ng tak nyiung.

## Ya̱fang
Gini

**A̱bwom a̱byin**: "Liberté" ("Sa̱t") 

A̱byin **Gini**, á̱ lyen di̱ yorong ofisha hu nang **Ri̱pobi̱lik Gini** (Fi̱ransa: *République de Guinée*; Pular: 𞤈𞤫𞤲𞤣𞤢𞥄𞤲𞤣𞤭 𞤘𞤭𞤲𞤫; N'Ko: ߖߌ߬ߣߍ߫, Shong: *Republic of Guinea*), yet a̱byin kya ka̱ shyia̱ di̱ khwong kyai a̱sa̱khwot di̱ fam a̱byin Jenshyung Afrika a̱ni. Á̱ ku ngyei Gini Fi̱ransa (Fi̱ransa: *Guinée française*; Shong: *French Guinea*) gbangbang, mi̱ di̱n jen jhyang á̱ yei a̱byin mam a̱fwun ka **Gini-Konaki̱ri,** a̱lyoot a̱keangtung nka ka ma̱ng a̱gba̱ndang a̱keang a̱ swak di̱ shi a̱ni, Konaki̱ri, á̱ ghai nkaa ma̱ng bibyin ghyáng ku byia̱ "Gini" a̱ni da̱ a̱lyoot nhu ka ma̱ng fam a̱byin a̱lyoot a̱meang hu, nang Gini Bisa̱u ma̱ng Gini A̱kwa̱toriya. Gini nshyia̱ ma̱ng shi á̱niet miliyon 12.4 ma̱ng shi a̱byin kilomita a̱ma̱ntanaai 245,857 (met a̱ma̱ntanaai 94,926).

## Galerie

File:Guinea sat.png|atlas Guinea
File:Dame de Mali Guinée.jpg|Dame de Mali
File:Chute de Tabouna à Kindia 01.jpg|Chute de Tabouna à Kindia
File:Chute de Saala vue à 360° Labé.jpg|Chute de Saala Labé
File:Chimpanzé de Bossou 33.jpg|Chimpanzé de Bossou
File:Plage de Roume.jpg|Plage sur les Ile de Loos

## Ya̱fang
Gini-Bisa̱u

**A̱bwom a̱byin**: "Esta É a Nossa Pátria Bem Amada" ("A̱byin-mbyin Nzi̱t Kya Ka Nang Zi̱ Cat A̱ni")  

A̱byin **Gini-Bisa̱u** (Potugit: Guiné-Bissau, Fa̱taa: 𞤘𞤭𞤲𞤫 𞤄𞤭𞤧𞤢𞥄𞤱𞤮 *Gine-Bisaawo*, Mandinka: ߖߌߣߍ ߺ ߓߌߛߊߥߏ߫ *Gine-Bisawo*, Shong: Guinea-Bissau /ˌɡɪni bɪˈsaʊ/), á̱ lyen ma̱ng a̱lyoot a̱gwomna̱ti nka nang **Ri̱pobi̱lik Gini-Bisa̱u** wu (Potugit: República da Guiné-Bissau [ʁɛˈpuβlikɐ ðɐ ɣiˈnɛ βiˈsaw], Shong: Republic of Guinea-Bissau), yet a̱byin kya di̱ fam a̱byin Afrika Jenshyung ka̱ kup shi kyai a̱byin kilomita a̱ma̱ntaa̱naai 36,125 (met a̱ma̱ntaa̱naai 13,948) ma̱ng shi á̱niet nang á̱ ku tyan ku si̱ bai miliyon 1,874,303 a̱ni. Ka̱ byia̱ a̱gi̱gak ma̱ng bibyin Senegat di̱ fam a̱za ma̱ng Gini di̱ fam a̱tak-a̱tyin hu. A̱byin Gini-Bisa̱u ku yet kap a̱byintyok Kaabu hu, a mbeang A̱byintyok-shan Mali hu. Nkap tyok huni ku ngyong ba̱ng si̱ tat sa̱ncuri 18 wu, a̱wot A̱byintyok-shan Potugat hu si̱ nyia̱ tyok tazwa nkap á̱ghyang neet sa̱ncuri 16 ji. Mi̱ di̱ sa̱ncuri 19 ji, ka̱ bwuak ka̱ si̱ yet a̱byin tyok á̱nietcen nang á̱ ku ngyei Gini Potuga a̱ni. Ma̱nang a̱byin ka ku tak a̱pyia̱ nka a̱sa̱t a̱ni ma̱ a̱lyia̱ 1973 a̱wot á̱ si̱ shim nka a̱nia ma̱ a̱lyia̱ 1974, huhwa á̱ si̱ mbeang a̱lyoot a̱keangtung nka ka, Bisa̱u, mami a̱lyoot nka ka á̱ shot tyei tai ma̱ng Gini (nang á̱ ku ngyei Gini Fi̱ransa a̱ni).

## Ya̱fang
Gini A̱kwa̱toriya

**A̱bwom a̱byin**: "Caminemos pisando las sendas de nuestra inmensa felicidad" (*Yok Zi̱ Shai Di̱n Vak A̱za̱za̱rak A̱gwai Nzi̱t Hu*)

A̱byin **Gini A̱kwa̱toriya** (Si̱pen: Guinea Ecuatorial /giˈnea ekwatoˈɾjal/, Fi̱ransa: Guinée équatoriale /Guiné Equatorial/, Potugit: Guiné Equatorial, Shong: Equatorial Guinea), á̱ lyen ma̱ng a̱lyoot a̱gwomna̱ti nka nang **Ri̱pobi̱lik Gini A̱kwa̱toriya** wu (Si̱pen: República de Guinea Ecuatorial, Fi̱ransa: République de Guinée équatoriale, Potugit: República da Guiné Equatorial, Shong: Republic of Equatorial Guinea), yet a̱byin kya di̱ khwong jenshyung fam a̱byin A̱ka̱wa̱tyia̱ Afrika, ma̱ng shi kyai a̱byin ku kilomita a̱ma̱ntanaai 28,000 (met a̱ma̱ntanaai 11,000). Á̱ ku ngyei a̱byin tyok á̱nietcen Gini Si̱pen gbangbang, ma̱nang a̱byin Si̱pen kya ku nyia̱ tyok tazwa nka a̱ni. Á̱ ku bwuo a̱lyoot a̱zanson shyiat sa̱t nka ka neet swáng a̱lyiat ji A̱kwa̱to ma̱ng A̱ngam A̱sa̱khwot Gini ja ma̱nang a̱byin ka shyia̱ kpa̱mkpaan mba a̱feang a̱ni. Ma̱ a̱lyia̱ 2015, a̱byin ka ku byia̱ shi á̱niet 1,225,367.

## Ya̱fang
Gini Fi̱ransa

A̱byin **Gini Fi̱ransa** (Fi̱ransa: Guinée française; Shong: French Guinea) ku yet a̱byin tyok-á̱nietcen Fi̱ransa kya di̱ fam Jenshyung Afrika. A̱gi̱gak nka ba, shimba ba̱ ku shai di̱ sweap njen, ku yet ma̱ a̱lyia̱ 1958 á̱si̱ a̱sa̱t a̱byin Gini a̱fwun bya.

## Ya̱fang
Gi̱gi̱k (kan)

Di̱ fam kan, ka̱nang á̱ wa̱i zwan jhyang nang **gi̱gi̱k** a̱ni, si̱ a̱hwa fa ma̱ a̱ca̱caat ji̱ yet si̱ ji ji̱ nwai labeang ja a̱ni a̱wot, nang jang a̱lyiat si̱ a̱hwa, si̱ ji ji̱ ba̱ ntsa mi̱ mmam nani.

## Ya̱fang
Ga̱tsot

**Ga̱tsot** (á̱kpa: **ga̱tsót**) yet nkyang nia tazwa kibwot kompyuta ji̱ byia̱ zwunzwuo á̱ lyuut tazwa nji nang ka̱ á̱ lywi, lyuut hu na ghwut mi̱ kyangnwuan hu.

## Ya̱fang
Gba̱za̱zai

**Gba̱za̱zai** yet niaat kyang hwa a̱ ni̱ ntyia̱ a̱yin byian á̱ghyi ku fwuo a̱ni. Kidee gba̱za̱zai ji ja lii a̱ni: kyayak ku a̱lyiat a̱yin.

## Ya̱fang
Google

**Google LLC** yet sot-nta̱m lyennkyangta̱m Amerika jhyang ja ji̱ shyia̱ bibyin ma̱ a̱di̱di̱t a̱ni ji̱ khap a̱pyia̱ nji sak di̱ fam khwo ma̱ng a̱yaaprodok nkyang na̱ byia̱ a̱meang ma̱ng a̱cyetaneang, nang lyennkyangta̱m shei-kaswuo a̱zalang, fwuontswam zop ghyang, fang fi̱fang á̱ni̱nian, kyanglilyiit, ma̱ng kyangkpa̱u. Á̱ fa nji ji̱ yet jhyiung di̱ a̱ca̱cet susot-nta̱m lyennkyangta̱m ji a mbeang Amazon, Facebook, ma̱ng Apple.

## Ya̱fang
Gumaat

**Gumaat** ji (á̱kpa: **gumaát** *ji*; á̱ ka ngyei **a̱burga** a̱ni) yet ta̱ngka̱i a̱mpwot ku yet kyangta̱m a̱ni di̱n kwok nkyang mami. Á̱ mbyia̱ gumaat naat a̱cyet, gumaat kurum, ba̱ng si̱ nat.

## Ya̱fang
Gumaat naat a̱cyet

**Gumaat naat a̱cyet** (á̱ ka ngyei **a̱burga naat a̱cyet** a̱ni) yet tangka̱i gumaat hwa nang á̱ tyei nkyang á̱ nat a̱cyet a̱ni.

## Ya̱fang



1.gumaat kwa nyam
2.gumaat ta¨t mi khwo
3.gumaat byep ntswam
Gwoot (a̱keang)

**Gwoot** (Gwoot: **Gworok** ku *Gworog*; Kpat: Kagoro) yet a̱keang kya ka̱ byia̱ shi ba̱t di̱ fam a̱tak Si̱tet Ka̱duna, di̱ fam-a̱byin Fam A̱ka̱wa̱tyia̱ Naijeriya hu. Ka̱ shyia̱ di̱ Sot A̱gwomna̱ti Mali Watyap ja. Á̱nietkhwikristi bya nhyat a̱keang Gwoot ka. Ka̱ si̱ ka yet mali á̱nietshei A̱sham Nkhang Yesu ma̱ a̱di̱di̱t, ba̱ ku bai mat a̱shyim lili wun ma̱ng shi a̱za a̱byin ka. Gwoot byia̱ ofit nta̱m wusika a̱nyiung.

## A̱ca̱cet á̱niet
* Lois Auta, a̱tyufuutnyia̱, a̱tyu a̱ kpaat a̱ si̱ yet A̱gba̱ndang A̱kwak A̱son Cedar Seed Foundation a̱ni
* Gwamna Awan (MBE, OON): A̱nyiung mi̱ á̱gwam Afrika ba ku labeang di̱ nyia̱ tyok a̱ni (ndyia̱ 63 di̱ cuk tyok ji, 1945 - 2008).
* Chris Delvan Gwamna Ajiyat: A̱tyushei a̱sham nkhang Yesu ma̱ng a̱tyubwom, a̱ swan Ka̱duna, Naijeriya.
* Danjuma Laah: Sa̱neto a̱ yong da̱ a̱kwonu Distrik Sa̱net Ka̱duna A̱tak (2015 - a̱fwun).
* Nenadi Esther Usman, Minista A̱ka̱kurum Naijeriya (2006 - 2007); Sa̱neto a̱ yong da̱ a̱kwonu Di̱strik Sa̱net Ka̱duna A̱tak (2011 - 2015)

## Ya̱fang


## A̱ka̱fwuop nta
Haruma Myura

**Haruma Myura** (Ja̱pan: 三浦春馬, byin a̱tuk mam 5 Zwat 4 1990– 18 Zwat 7 2020 ) yet a̱tyu nkhang Telvishon Ja̱pan wa.

## Ya̱fang


## A̱ka̱fwuop nta
*Official Website
*IMDb
*Discogs
Hyaai á̱niet ma̱ng wum a̱ka̱sa ku naat á̱ mbwuot ma̱ a̱byin A̱tyap a̱ni

**Hyaai á̱niet ma̱ng wum a̱ka̱sa ku naat á̱ mbwuot ma̱ a̱byin A̱tyap a̱ni**. Ka̱ nyi bwung bah, á̱ kyiak mmam na̱ bai swak a̱ni a̱fwun di̱ hyaai á̱niet ma̱ng wum a̱ka̱sa ma̱ a̱bakeang ma̱ a̱di̱dit mi̱ fam a̱byin A̱tyap ku shyia̱ Nietcen A̱fakan (Kpat: Zango) a̱ni. Á̱ fa nyia̱ á̱niet cok nyák á̱ ngyei A̱fa̱taa a̱ni bibya nyian a̱byia̱byia̱ nta̱m ya a̱lyia̱ ma̱ng fwuo na a̱ni. 

A̱tyoli Gwanzwang a̱nyan wa shyia̱ ma̱ng swat hu Matyei ku tak nang á̱ ku mbai ma̱ng A̱fa̱taa ba mi̱ a̱yaama̱to bya á̱ ba̱ koot ma̱ a̱keang ka. Gwanzwang yet a̱tyu Matyei wa, byin Matyei meang. Mi̱ nkhang gu bwoi nzi̱t ndyo a̱ni, a̱ ku tak nang á̱niet ba ku nkhwi a̱yaatoot A̱khwot Á̱kwop Naijeriya bya. Á̱niet Matyei ba ma̱ng A̱buyap dam nang A̱khwot Á̱kwop Naijeriya mbyia̱ bwak di̱ hyaai á̱niet ma̱ng wum a̱ka̱vwuo na. A̱ka̱keang á̱ wum di̱n mmam swak na̱ swak a̱ni na bai cyi sweang ma̱ng kyang. Á̱niet ba̱ shyia̱ ma̱ng swat ma̱ a̱byin A̱tyap ka di̱ yong huni dam nyia̱ nyiá̱ jini tyia̱ á̱ si̱ hyaai á̱niet ba̱ swak nswak ntat a̱ni. 

A̱baka̱keang á̱ nyia̱ nyiá̱ jini a̱ni ni̱nia yet: Warkan, Maka̱ra̱u, Matyei, A̱bwuiyap, A̱takligan (Kpat: Magamiya), Tya̱caat (Kpat: Kacecere) ma̱ng á̱ghyang ba.

Á̱ dam nyia̱ hyat a̱fai Maka̱ra̱u A̱kpat wu ku faat fi̱faat nang Kaswuo Nietcen A̱fakan ji A̱tuk Juma (9 Zwat A̱natat 2021) hyia̱ nang A̱kpat wu mbyia̱ bwak mi̱ nkyang na̱ naat á̱ mbwuot a̱ni. Ma̱ninika n dyiat a̱ni, á̱niet a̱ka̱cyet cat kai vak Nietcen A̱fakan hu bah. A̱wun ta̱bat konyan, Á̱niet Khwi Kristi ba ma̱ng Á̱niet Kpa Pyipyia̱ a̱byin meang. 

Ka̱ doot a̱yin gu dam nyia̱ á̱niet ba̱ shyia̱ di̱n tyok Naijeriya hu a̱fwun a̱ni cat zi̱ swan swat nyinyang ma̱ng a̱ghyang nzit bah. Ba̱ shei kpa̱sai nang ba̱ nvwuoi A̱fa̱taa cok nyák ba a̱ni ndyang da̱nian a̱lyiat ba̱ lyiat kuzang mam a̱ni. 

Ma̱ninika, ma̱ng A̱gwaza Tswazwa wa zi̱ ta a̱zanson gu beang nzi̱t ma̱ a̱byin A̱tyap ka a̱mgba̱m.

## Ya̱fang

A̱tyulyuut: A̱tyoli Zwandien Bobai (13 Zwat A̱natat 2021).
Hyet

**Hyet** hu (á̱kpa: **nhyet** *na*) yet a̱da̱dai shan wa nang a̱ nkwak a̱ta a̱ni. Ka̱ á̱ khwat a̱ta di̱n mang, hyet hu hwa na ghwut ku ma kyang hu á̱ mang a̱ni. Hyet byia̱ a̱ta̱m, ku si̱ byia̱ a̱tyin; a̱ta̱m kikya si̱ mang ti̱p kyang hu á̱ mang a̱ni, a̱tyin ni kya yet can ji nang á̱ fam ma̱ng a̱ywan a̱ta ka a̱ni. A̱ta ma̱ng hyet yet nkyang zwang nia, á̱ si̱ ma̱ng mang nyám a̱yit.

## Ya̱fang
Ibadan

**Ibadan** (a̱lyem A̱ghwangkpang: Ìbàdàn), nggu wa yet a̱keangtung ma̱ng a̱gba̱ndang a̱keaang a̱ swak ma̱ng shi a̱ni mi̱ Si̱tet Oyo, mi̱ Naijeriya.
Nggu wa yet a̱gba̱ndang a̱keang si̱n a̱tat mi̱ Naijeriya lilyim Legwot ma̱ng Ka̱na̱u. A̱ byia̱ á̱niet 3,649,000 bai a̱fwun 2021, ma̱ng á̱niet miliyon 6 mami fam metropolit nggu hu. Di̱ fam shi a̱byin, nggu wa yet a̱gba̱ndang a̱keang a̱ swak mi̱ Naijeriya. 
Di̱n jen shyia̱ sa̱t a̱si̱ Naijeriya ma̱ a̱lyia̱ 1960, nggu wa ku yet a̱gba̱ndang a̱keang a̱ swak ma̱ng shi a̱feang mami a̱mgba̱m Afrika, lilyim a̱keang Kairo ma̱nyin.

## Ya̱fang
Idoma (á̱niet)

**Idoma** ba yet nwap ja ji̱ lan shyia̱ di̱ fam a̱tak jenshyung Si̱tet Benuwe, ma̱ a̱byin Naijeriya, a̱wot ji̱ ka mbyia̱ susot bi̱n mi̱ Si̱tet Kirosi̱riva, Si̱tet Inugu, Si̱tet Kogi a mbeang Si̱tet Na̱sa̱rawa mi̱ Naijeriya.  Á̱ tung á̱ si̱ sak a̱lyem Idoma ka da̱ a̱basot lilyem Akweya kikya ka̱ shyia̱ tafa lilyem Idomoid hu ku shyia̱ tafa sa lilyem Volta–Nija hu ku byia̱ lilyem nang Igede, Alago, Agatu, A̱tulo, Ete ma̱ng Yala a̱ni mi̱ sí̱tet Benuwe, Na̱sa̱rawa, Kogi ma̱ng fam A̱za Ki̱rosi̱riva. A̱basot lilyem Akweya ka si̱ byia̱ a̱meanh ma̱ng a̱basot lilyem Yatye-Akpa ka meang. A̱gba̱ndang kap a̱byin wu shyia̱ mami-mami a̱byin jija, di̱ fam a̱tak A̱ghyui Benuwe hu, kilomita 72 naat di̱ fam a̱tyin neet di̱ tyan ji nang ka̱ ku mun ma̱ng A̱ghyui Nija ka a̱ni.

## Ya̱fang
Ilaix Moriba

**Moriba Kourouma Kourouma** (byin a̱tuk mam 19 Zwat Jhyiung 2003), á̱ lyen ma̱ng  a̱lyoot **Ilaix Moriba** (Katalan: [iˈɫaʃ muˈɾiβə]) yet a̱tyutsot a̱la̱utak mi̱ fa̱m a̱byin Si̱pen á̱ ngyei Barcelona a̱ni wa. A̱ yet a̱gwak wa di̱ tsot a̱la̱u hu ma̱ka̱wa̱tyia̱ a̱zanson á̱niet ba̱ ci a̱tyu a̱ ya̱baat mba a̱la̱u wu a̱ni.
Ile Ife

**Ile Ife** (Ghwangkpang: Ifẹ̀, ku Ilé-Ifẹ̀) yet a̱khwukhwop a̱keang A̱ghwangkpang wa di̱ fam a̱tak-jenshyung Naijeriya. A̱keang ka shyia̱ Si̱tet Oshun mam a̱fwun ji ja. Ife shyia̱ kpa̱mkpaan ma̱ng kilomita 218 di̱ fam a̱za-a̱tyin Legwot ma̱ng shi á̱niet 509,813, si̱ ku swak kuzang hu mi̱ Si̱tet Oshun ca̱caat ma̱ng fang á̱niet a̱lyia̱ 2006.

## Ya̱fang
Helat

A̱byin **Helat** ku **Grit** (Helen: Ελλάδα, *Elláda* /eˈlaða/), á̱ lyen ma̱ng a̱lyoot a̱gwomna̱ti nka nang **Ri̱pobi̱lik Helen** wu, (Helen: Ελληνική Δημοκρατία , *Elliniki Dimokratia* /eliniˈci ðimokraˈti.a/), yet a̱byin kya ka̱ shyia̱ di̱ fam-a̱byin A̱tak-a̱tyin Yurop a̱ni. Shi á̱niet nka hu ku shyia̱ kpa̱mkpaan ma̱ng milyon 10.7 ma̱ a̱lyia̱ 2018; A̱keang Atina kya yet a̱gba̱ndang a̱keang nka ka̱ swak ma̱ng shi ka̱ si̱ ka ngyet a̱keangtung nka ka, Ta̱soloniki si̱ ntung. Ma̱nang ka̱ swan da̱ a̱nu fam a̱tak A̱yaaba̱li̱kan ka a̱ni, a̱byin Helat si̱ shyia̱ a̱pyia̱ nka nang ka̱ swan a̱yaaga̱sat nvak Yurop, A̱siya, ma̱ng Afi̱rika. Ka̱ byia̱ a̱gi̱gak a̱byin ma̱ng A̱li̱beniya di̱ fam a̱za-jenshyung hu, Ma̱kidoniya A̱za ma̱ng Buli̱geriya di̱ fam a̱za hu, Turukya di̱ fam a̱za-a̱tyin hu. Kyai A̱sa̱khwot A̱gea hu myian di̱ fam a̱tyin a̱tsak a̱byin hu, Kyai A̱sa̱khwot Yon hu di̱ fam jenshyung hu, Kyai A̱sa̱khwot Ka̱rita hu ma̱ng Kyai A̱sa̱khwot Meditaroniya hu di̱ fam a̱tak hu. A̱byin Helat kya byia̱ lang khwong kyai a̱sa̱khwot ku swak di̱ yet a̱junjung di̱ Kham Meditaroniya ji a̱mgba̱m, ka̱ si̱ yet 11 mi̱ swanta hu ma̱ng shi a̱swap lang khwong kyai a̱sa̱khwot ku yet kilomita 13,676 (met 8,498) a̱ni, ma̱ng bibyin a̱ka̱wa̱tyia̱ a̱sa̱khwot ma̱ a̱di̱di̱t, nang 227 nshyia̱ ma̱ng á̱nietbishyi a̱ni. A̱yaakpa nswak a̱ni̱nai mami a̱yaakpa cyi a̱byin Helat yet a̱ka̱fan bya, a̱wot A̱fan Oli̱mput kya ma̱ng gbang a̱ta̱n ku neap tat mita 2,918 (a̱ti̱tak 9,573) kya si̱ swak ma̱ng shi a̱za hu. A̱byin ka byia̱ nfam a̱byin taada a̱kubunyiung nani: Ma̱kidoniya, A̱ka̱wa̱tyia̱ Helat, Pa̱loponit hu, Ta̱sa̱li, A̱piro, Bibyin A̱ka̱wa̱tyia̱ A̱sa̱khwot A̱gea hu (mbeang Dodekanisa hu ma̱ng Kiki̱ladit), Ta̱ra̱ki, Ka̱rita, ma̱ng Bibyin A̱ka̱wa̱tyia̱ A̱sa̱khwot Yon hu. 

## Ya̱fang
Hong Kong

A̱byin **Hong Kong** (Caina: 香港, Kanton: /hœ́ːŋ.kɔ̌ːŋ/, Shong: /ˈhɒŋkɒŋ/), á̱ lyen di̱ yorong ofisha hu nang **Fam A̱byin Kwak A̱son Hong Kong á̱ ku Khap á̱ Sak si̱ Ri̱pobi̱lik Á̱niet Caina** (**FA̱KA̱HKKS**) (a̱di̱dat Caina: 中华人民共和国香港特别行政区; Caina taada: 中華人民共和國香港特別行政區; Shong: Hong Kong Special Administrative Region of the People's Republic of China (HKSAR)), yet a̱gba̱ndang a̱keang wa ma̱ng fam a̱byin kwak a̱son nang á̱ ku khap á̱ sak a̱ni si̱ Ri̱pobi̱lik Á̱niet Caina di̱ fam a̰tyin Delta A̱ghyui Wulu hu kpa̱mkpaan Kyai A̱sa̱khwot Caina A̱tak hu. Ma̱ng á̱niet ba̱ swak miliyon 7.5 ba̱ neet bibyin nvwuon mi̱ swanta hu ma̱ng shi kyai a̱byin kilomita a̱ma̱ntanaai 1,104 (met a̱ma̱ntanaai 426) a̱ni, a̱byin Hong Kong yet a̱nyiung da̱ a̱ka̱vwuo mi̱ swanta na̱ swak ma̱ng byia̱ á̱niet ba̱ la̱u fam fi̱fam da̱ a̱vwuo a̱nyiung a̱ni.

## Ya̱fang


## A̱ka̱fwuop nta
Ilorin

**Ilorin** yet a̱gba̱ndang a̱keang wa mi̱ Si̱tet Kwara, mi̱ fam jenshyung Naijeriya. Ma̱ a̱lyia̱ cyikwop sweang ma̱ng a̱taa (2006) fang á̱niet hu nyia̱ á̱ ku shyia̱ á̱niet cyikwop cyi a̱natat ma̱ng swak a̱natat ma̱ng cyi a̱taa ma̱ng nswak a̱taa ma̱ng a̱natat (777,667), huhwa tyia̱ Ilorin yet a̱natat ma̱ng si̱tet zi̱ byia̱ á̱niet a̱ nswak a̱ni ma̱ a̱byin Naijariya.

## Ya̱fang
Isi̱rela

A̱byin **Isi̱rela** (A̱biru: יִשְׂרָאֵל *Yisra'el*; La̱ra̱ba: إِسْرَائِيل *ʾIsrāʾīl*; Shong: Israel /ˈɪzriəl/, /ˈɪzreɪəl/), á̱ lyen ma̱ng a̱lyoot a̱gwomna̱ti nka nang **Si̱tet Isi̱rela** ji a̱ni (A̱biru: מְדִינַת יִשְׂרָאֵל, *Medīnat Yīsrāʾēl*; La̱ra̱ba: دَوْلَة إِسْرَائِيل, *Dawlat ʾIsrāʾīl*), yet a̱byin kya di̱ fam-a̱byin A̱siya Jenshyung hu. Ka̱ shyia̱ di̱ khwong kyai a̱sa̱khwot fam-a̱byin a̱tak-a̱tyin Kyai A̱sa̱khwot Meditaroniya hu hwa mbeang khwong kyai a̱sa̱khwot ku shyia̱ di̱ fam a̱za A̱shong Kyai A̱sa̱khwot hu, ka̱ si̱ byia̱ a̱gi̱gak ma̱ng bibyin Lebanon di̱ fam a̱za hu, Suriya di̱ fam a̱za-a̱tyin hu, Urdun di̱ fam a̱tyin hu, jén Pa̱la̱sti̱n á̱si̱ Khwong Jenshyung ma̱ng Tyiang A̱byin Gaza ji di̱ nfam a̱tyin ma̱ng jenshyung na, ma̱ a̱ca̱caat, mang a̱byin Ma̱sa̱r di̱ fam a̱tak-jenshyung hu. A̱keang Tel A̱vip kya yet a̱ka̱wa̱tyia̱ tung nzwa ma̱ng lyennkyangta̱m a̱byin ka, ma̱nang cuk a̱gwomna̱ti ji ma̱ng a̱keangtung shei kpa̱sai nka ka si̱ yet a̱keang Urusha̱lima, shimba bibyin swanta ghyáng nwai shim cet tyok si̱tet hu tazwa a̱gba̱ndang a̱keang a̱kya.

## A̱bwom a̱byin
*Hatikvah*("Gbang A̱lyia̱ Hu")

## Ya̱fang
Israel Adesanya

Israel Mobolaji Temitayo Odunayo Oluwafemi Owolabi Adesanya (bin 22 Tzwat 7, 1989) a̱yet a̱tyiu kwan da̱mbe ha ma̱ byin New Zealand ama bin Najeriya, a̱za̱a ku kwan a̱yaat bosin na̱t-na̱-na̱t,ama a̱kwan a̱yaat bosin.A̱ngyet a̱tyiu a̱yaat dambe a̱ni, ka̱mpa̱ni a̱yaat Ultimate Fighting Championship (UFC) byia bang gu, ngu wa yet a̱gwak UFC Middleweight. Ma̱ng bosin na̱t-na̱-na̱t ngu wa ku yet a̱tyiu cat Glory Middleweight. Si̱ bai October 25, 2021 ngu wa yet lamba 3 a̱tan a̱tyiok UFC pound-for-pound .

## Ya̱fang
Italya

A̱byin **Italya** ( ), á̱ lyen ma̱ng a̱lyoot a̱gwomna̱ti nka nang **Ri̱pobi̱lik Italya** ( ), yet a̱byin kya ka̱ ka̱u da̱ a̱fa̱fap-a̱byin a̱nyiung nang Ali̱pi wu ku fam a̱ni di̱ fam a̱za hu ma̱ng bibyin a̱ka̱wa̱tyia̱ a̱sa̱khwot ma̱ a̱di̱di̱t ku keang nkaa. A̱byin Italya shyia̱ ma̱ka̱wa̱tyia̱ Kyai A̱sa̱khwot Meditaroniya kikya, di̱ fam-a̱byin A̱tak Yurop, a̱wot á̱ ni̱ nkyiak nka kap fam a̱byin Jenshyung Yurop hwa. Di̱n jen ma̱ a̱di̱di̱t, á̱ ni̱ ntyia̱ A̱byin Italya di̱ sot Jenshyung Yurop. Nta̱m a̱ca̱cet á̱nietfang ngwa̱i a̱byin Italya nang a̱byin fam Jenshyung Yurop kya. Ka̱ yet a̱byin muna̱pyia̱ ri̱pobi̱lik a̱lityok-nwuak-cam kya nang a̱keangtung nka ka ma̱ng a̱gba̱ndang a̱keang wu a̱ swak mi̱ shi nka yet Rom a̱ni. A̱byin Italiya ka kup a̱mgba̱m shi kyai a̱byin kilomita a̱ma̱ntaa̱naai 301,340 (met a̱ma̱ntaa̱naai 116,350) ka̱ si̱ byia̱ a̱gi̱gak a̱byin ma̱ng Fi̱ransa, Shwit, A̱sti̱riya, Si̱loveniya, ma̱ng a̱bacyuang bibyin A̱keang Vatikan ma̱ng San Marino nang ka̱ keang di̱ tityak a̱ni. A̱byin Italya byia̱ fam a̱byin ghyang nang a̱byin Shwit keang a̱ni (Kampyone) ma̱ng fam a̱byin ghyang mami a̱sa̱khwot Tuni̱siya (Lampa̱dusa). A̱byin Italya ka̱ shyia̱ ma̱ng shi á̱niet kpa̱mkpaan milyon 60 a̱ni kya yet a̱tat di̱ Muná̱pyia̱ Bibyin Yurop ku swak ma̱ng shi á̱niet a̱ni. 

## Ya̱fang




## A̱ka̱fwuop nta
Itambut

A̱keang **Itambut** (/itambud/,  ), á̱ ku ngyei **Kwontanti̱noput** gbangbang a̱ni, kikya yet a̱gba̱ndang a̱keang a̱ swak ma̱ng shi ma̱ a̱byin Turukya, a̱ si̱ ka ngyet a̱tyia̱ka̱u naat mbwuot a̱yaabwuang, taada ma̱ng nkhang gbangbang. A̱keang ka swan nfam nfeang a̱na̱nwuai Bosi̱porut na, ka̱ si̱ ka nshyia̱ mi̱ Yurop mbeang A̱siya meang, a̱wot ka̱ si̱ byia̱ shi á̱niet ba̱ swan mami nka ku swak miliyon 15 a̱ni. Si̱ a̱hwa si̱ yet %19 a̱mgba̱m á̱niet a̱byin Turukya ba. A̱keang Itambut kya yet a̱gba̱ndang a̱keang a̱ swak ma̱ng shi á̱niet mi̱ Yurop a̱ni, a̱wot ma̱nang gu yong tazwa nvam-a̱byin nfeang a̱ni, a̱tyia̱ka̱u naat mbwuot a̱bwuang ma̱ng nkhang nggu ka ka̱ yet a̱yaakpa a̱feang mami a̱yaakpa a̱tat shi á̱niet nggu ba a̱ni shyia̱ mami Yurop ma̱nang a̱kum ka si̱ shyia̱ A̱siya. Ma̱nang Itambut yet a̱keang nvam-a̱byin ku ma̱ a̱di̱di̱t wa a̱ni, a̱keang Moskova kya si̱ yet si̱ ka̱ swak ma̱ng shi ka̱ shyia̱ a̱gba̱mgbam mami Yurop a̱ni. Itambut wa yet a̱gba̱ndang a̱keang swanta 15 a̱ swak ma̱ng shi a̱ni.

## Ya̱fang